Nuuskommentaar: Saboteer jou eie saak | Maroela Media
Oproerpolisie probeer betogers onlangs voor die hof in Parys weghou. Foto: Mariné Jacobs
In 'n brief in Volksblad spreek Jan de Klerk van Kroonstad, wat ook die borgaansoek van die "Parys vier" gaan bywoon het, die mening uit dat hy meen die "vloekende" betogers wat die vierkleur geswaai het en "Die Stem" swakkerig aangehef het, was nie boere of eens van Parys nie. Hy meen hulle is van elders aangery.
De Klerk het self niks teen die Vierkleur of "Die Stem" nie, maar hy het dit daarteen dat die mense deur hul optrede tot die vlak van die EFF- en ander betogers gedaal het, teenoor wie hy sy mond nog erger uitspoel.
Dit lyk of die Parys-gebeure, vreemd genoeg, kwalik buitelandse nuusdekking gekry het en 'n mens wil amper sê, "dankie tog", veral teen die agtergrond dat die feite oor wat tot die gebeure by die hof aanleiding gegee het, nog nie op die tafel is nie.
Nuusdekking het selfs binnelands gewissel. Sommige media het geskryf die swart betogers het "Kill the Boer" begin sing en die wit betogers het toe daarop gereageer. Ander het die volgorde andersom geplaas. De Klerk sê die swart betogers het eerste begin skoor soek.
In die eiendomswese word soms gesê iemand se huis is soveel werd as die swakste huis in die omgewing. Dis eintlik beter om te sê 'n swak versorgde huis trek die eiendomswaarde van ander huise in sy omgewing af.
Ongelukkig geld min of meer dieselfde beginsel in die ideologiese wêreld. Internet-ghwarre kan byvoorbeeld 'n saak met baie meriete, wat deur ordentlike mense en kundiges op die tafel geplaas word, onmeetlike skade berokken, selfs al steun hulle die saak eintlik. Dit gaan oor maniere en wyses van doen. Dikwels weet die ghwar duidelik nie eens mooi waaroor dit gaan nie.
Hiermee word nie net na "regses" verwys nie. By geleentheid het 'n kommentaarskrywer op Maroela in kwalik verdoeselde haatspraak teenoor swart mense na Bybeltekste verwys om effektief te probeer wys dat swart mense eintlik nie mense is nie. Sy sluit dan af: "Hoekom kan almal nie maar saamstaan en vir die DA stem nie?"
Haar inskrywing moes as haatspraak verwyder word en daar is geen manier waarop die DA hom met haar skrywe sou versoen nie.
Tydens een van AfriForum se aksies om sake soos plaasmoorde onder Europeërs se aandag te bring, kry 'n jongman wat by 'n selfverdedigingsinstelling betrokke was, die geleentheid om sy saak in 'n Europese TV-onderhoud te stel. Hy maak sulke wilde stellings dat AfriForum hom daarvan distansieer. Hy ontken onder meer die Joodse volksmoord – iets wat in baie Europese lande 'n strafbare oortreding is. So word enorme skade aan die Afrikaner se beeld en sy saak aangerig.
Die jong man se ondersteuners reageer met woede op die kritiek, veral dié wat uit Suid-Afrika kom.
As die Afrikaner hom as entiteit wil laat geld wat volkeregtelik sy minderheidsregte wil uitoefen, moet hy noodwendig 'n beeld van fatsoenlikheid handhaaf. Geen beskaafde land sal byvoorbeeld 'n dronkie as diplomaat na, argumentsonthalwe, Denemarke stuur waar hy aangeklam vir 'n paar ongelukke verantwoordelik is nie. En nog minder rug styf maak as die gasheerland vra dat hy herroep word of andersins van diplomatieke immuniteit gestroop word sodat hy vervolg kan word nie. Om rug styf te maak vererger net die verleentheid vir die land.
Suid-Afrika was egter al in soveel diplomatieke verleenthede dat die land se aansien aangetas is. Die Afrikaner wil nie saam verguis word nie.
Of 'n mens dit nou wil weet of nie, elke Afrikaner is 'n diplomaat vir die Afrikanersaak. Hy moet dus deurlopend opweeg of sy doen en late die saak skade gaan berokken of 'n aanwins gaan wees.
Oor sekere sake sal daar nooit eenstemmigheid wees nie. Om "Die Stem", nou 'n FAK-lied, te sing, gaan by sommige mense baie goed af. Vir ander en nie net die Seunse Weenkoor nie, is dit skadelik.
Waaroor daar wel min of meer eenstemmigheid is, is dat skolliegedrag, rassistiese opmerkings, haatspraak en sommer blote kômmingeit 'n saak enorme skade kan berokken.
En dit kan die Afrikaner nie bekostig nie.
Nuuskommentaar: Rassebohaai tot na verkiesing?
Wat 'n briljante artikel wat 'n nuwe tendens kolskoot raakvat!
Ek stem heeltemal saam. Niemand gaan jou respekteer as jy die heeltyd mense vloek of sleg sê nie. Maak ook asb ook eers seker van jou feite voor jy iets kwyt raak. Google dit en heg die skakel aan sodat mense nie jou stelling as snert kan afmaak nie.
Die moleste by hof in Parys was beplan.Wittes met vierkleurvlae het konfrontasie met swart polisielede gesoek en EFF het weer gevloek en moeilikheid met wittes gesoek.Ek glo vas daar was agente in albei groepe wat die vuur behoorlik gestook het! Agente word groot bedrae geld betaal om moeilikheid te stook om n bepaalde agenda te bevorder!
Die is 'n baie goeie voorbeeld van iemand wat seker weer net dele van die artikel gelees het en dan kommentaar lewer oor iets wat glad nie eers enige verwandskap met die artikel het nie. Sy aanval was nie op blankes nie maar op mense wat hulle eie saak in die voet skiet deur snedige, haat of ander neerhalige opmerkings te maak. (Soos joune.) Hy het slegs die blankes as voorbeeld gebruik. Hy was by die hof om sy steun vir die 4 te wys…. Waar was U? Hier is die oorspronklike brief van Mnr de Klerk: http://www.netwerk24.com/Stemme/Briewe/vloekende-vierkleur-swaaiers-na-parys-ingevoer-20160114 Daar is… Lees meer »